Comunitatea Valonă și MEC, competiție de proiecte pentru tinerii cercetători
Valonia-Bruxelles Internațional (Wallonia-Brussels International - WBI) și Ministerul Educației și Cercetării din România au lansat un apel la proiecte la care pot aplica tinerii cercetători ai Universității din București și ai institutelor de cercetare afiliate care doresc să elaboreze un proiect de cercetare comun alături de cercetători din Belgia Valonă. 
[bookmark: _GoBack]Deși prioritare sunt temele ce privesc biotehnologiile și sănătatea, digitalul, științele sociale și umaniste, patrimoniul, drepturile omului și inovarea socială, se pot depune propuneri de proiecte din toate domeniile științifice. Cercetătorii din România vor depune propunerile de proiecte la Unitatea Executivă pentru Finanțarea Învățământului Superior, a Cercetării, Dezvoltării și Inovarii (UEFISCDI) până vineri, 30 octombrie 2020, ora 14:00. Depunerea propunerilor de proiecte se face într-o singură etapă, online. 
Apelul are ca scop dezvoltarea și aprofundarea cunoștințelor și activităților de cercetare, precum și eficientizarea mobilității cercetătorilor, schimbului de experiență și accesul la infrastructura de cercetare de scară medie și înaltă. Bugetul prevăzut de Ministerul Educației și Cercetării din România este de 1.000.000 lei: 500.000 lei în 2021 și 500.000 lei în 2022, iar durata unui proiect este de maximum 24 luni. 
Mai multe detalii cu privire la apelul la proiecte lansat de Comunitatea Valonă și MEC pot fi accesate aici și aici. De asemenea, potențialii candidați pot afla informații suplimentare despre eligibilitate și procesul de depunere al propunerilor de proiecte  la următoarele adrese de e-mail: olivia.puiu@uefiscdi.ro (Olivia Puiu, responsabil tehnic proiecte UEFISCDI) și/sau j.bangels@wbi.be (Jonathan Bangels, Chef de service Roumanie, Delegația Valonia-Bruxelles Internațional).
Delegația Generală Valonia-Bruxelles la București este reprezentanța diplomatică a Federației Valonia-Bruxelles (Comunitatea franceză din Belgia), a Valoniei și a Comisiei Comunitare Franceze a Regiunii Bruxelles-Capitală (COCOF), acreditată pentru următoarele țări din Europa centrală și orientală: România, Bulgaria, Moldova, Serbia și Croația. Misiunea acesteia este de a-i ajuta pe locuitorii din Valonia și din Bruxelles să-și realizeze proiectele în aceste țări, să promoveze și să pună în valoare expertiza și diversitatea Valoniei-Bruxelles, precum și să faciliteze contacte bilaterale în următoarele domenii: cultură, educație și formare profesională, cercetare și inovare, domenii sociale, cooperare descentralizată, patrimoniu și arhitectură.





